題高夢錫指牛圖
作者：陳造
朝代：宋

paragraphs: 將軍向來馬量谷，封君劣比羊千足。
浮雲富貴漫夸毗，不博范叟回青目。
此叟落魄水墨仙，松煤染指皆其天。
奏刀浪詫牛無全，寢訛降飲二百角。
身不服箱鼻不穿，觳觫肯受衆目憐。
高郎畫徧米家船，此軸寶重一當千。
老子老欲耕淮壖，薋菉葹滿高下田。
政用百尾收烏犍，刀劍縱售能幾錢。
展掩此畫空惘然，平日幽趣終拳拳。
此叟儻可作九原，畫我草履麻爲鞭，經挂牛角羣牛前。